આ અંગે વધુ માહિતી આપતા સાબરકાંઠા જિલ્લાના પ્રાથમિક શિક્ષણાધિકારી આર.એસ.ઉપાધ્યાયએ એક વાતચીતમાં જણાવ્યુ હતું કે, જિલ્લા પંચાયત હસ્તકની પ્રાથમિક શાળાઓમાં શિક્ષણની ગુણવત્તામાં સુધારો કરવા માટેના અનેક પ્રયાસો કરવામાં આવ્યા છે. શાળાઓમાં ભૌતિક સુવિધાઓ સાથે ડીઝીટલ કલાસરૂમની પણ વ્યવસ્થા થતા ખાનગી શાળાઓમાં અભ્યાસ કરતા વિદ્યાર્થીઓની જેમ જ બાળકને સુંદર શિક્ષણ આપવામાં આવે છે. ગ્રામ્ય અને શહેરી વિસ્તારમાં આવતા વિદ્યાર્થીઓના વાલીઓ પણ હવે ખાનગી શાળામાં વિદ્યાર્થીઓને એડમિશન આપવાના બદલે નજીકની જિલ્લા પંચાયત હસ્તકની પ્રાથમિક શાળાઓની રૂબરૂ મુલાકાત લઇ શિક્ષકો સાથે ચર્ચા કર્યા બાદ પોતાના બાળકને ગુણવત્તાસભર શિક્ષણ મળશે તેવી ખાતરી લઇને સરકારી પ્રાથમિક શાળાઓમાં જ બાળકોને પ્રવેશ આપવાનું મુનાસીબ માનવા લાગ્યા છે. સરકારી પ્રાથમિક શાળાઓમાં નેટ કનેકટીવીટી મળતા કોમ્પ્યુટર લેબ, શિષ્યવૃત્તિના લાભો, વિના મૂલ્ય પાઠય પુસ્તકો તથા બે વખત મળતા મધ્યાહન ભોજનના લાભ વિના મૂલ્યે આપવામાં આવે છે.